2. ปัจจัยความเสี่ยง

2.1 ปัจจัยความเสี่ยงโดยทั่วไปในอุตสาหกรรม

(1) ความเสี่ยงจากความไม่เป็นรูปธรรมขององค์กรกำกับดูแล

แม้ว่าการจัดตั้งองค์กรที่ทำหน้าที่จัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม (กสทช.) ซึ่งเป็นไปตามที่รัฐธรรมนูญแห่งราชอาณาจักรไทย
พ.ศ. 2550 กำหนดไว้ เป็นปัจจัยสำคัญต่อการพัฒนากิจการโทรคมนาคมและสื่อสารของประเทศ
แต่จนถึงปัจจุบันหน่วยงานที่เกี่ยวข้องยังคงไม่สามารถจัดให้มีองค์กรเหล่านี้ขึ้นได้อย่างเป็นรูปธรรม
ซึ่งความล่าช้าส่วนหนึ่งมีสาเหตุมาจากการเปลี่ยนแปลงรัฐบาลบ่อยครั้ง
โดยความล่าช้านี้อาจส่งผลกระทบต่อการบังคับใช้แผนแม่บทกิจการโทรคมนาคม ฉบับที่ 2
และอาจทำให้การกำหนดนโยบาย หลักเกณฑ์
และแนวทางการกำกับดูแลในส่วนของกิจการโทรคมนาคมของผู้ประกอบกิจการโทรคมนาคมในปี
2552 เปลี่ยนแปลงและไม่ชัดเจนได้
ทั้งนี้ไอเน็ตได้มอบหมายให้ส่วนงานกฎหมายติดตามสถานการณ์อย่างใกล้ชิดและประสานงานกับหน่วยงานราชการเพื่อสามารถดำเนินธุรกิจให้สอดคล้องกับข้อบังคับใหม่ที่จะออกมาบังคับใช้มากที่สุดและสามารถเปลี่ยนแปลงแก้ไขได้ทันท่วงที

(2) ความเสี่ยงจากการใช้บังคับแผนแม่บทกิจการโทรคมนาคม ฉบับที่ 2 พ.ศ.2551-2553

ตามที่คณะกรรมการกิจการโทรคมนาคมแห่งชาติ (“กทช.”)
ได้ออกประกาศแผนแม่บทกิจการโทรคมนาคม ฉบับที่ 2 (พ.ศ. 2551 – 2553)
ซึ่งได้ประกาศลงในราชกิจจานุเบกษา เล่ม 125 ตอนพิเศษ 65 ลงวันที่ 1 เมษายน 2551
พบว่าในปี 2551 ถึง 2553
กทช.จะมุ่งเน้นและให้ความสำคัญในเรื่องของการส่งเสริมให้กิจการโทรคมนาคมไทยเข้มแข็งขึ้น
โดยเปิดให้มีการแข่งขันเสรีอย่างเป็นธรรมให้ประชาชนมีส่วนร่วมมากขึ้น
มีบริการโดยทั่วถึงรองรับการหลอมรวมเทคโนโลยี
ให้ก้าวสู่มาตรฐานระดับสากลอย่างยั่งยืนภายใต้ปรัชญาเศรษฐกิจพอเพียงเพื่อประโยชน์สุขของประเทศชาติและประชาชนโดยรวม
โดยตั้งอยู่บนพื้นฐานหลักที่สำคัญคือการกำกับการดูแลการประกอบกิจการโทรคมนาคมที่จำเป็น
มุ่งเน้นการบังคับใช้กฎ กติกา ที่ก่อให้เกิดการแข่งขันโดยเสรีอย่างเป็นธรรมและเท่าเทียมกัน
รวมถึงยึดมั่นและต้องคำนึงถึงผลประโยชน์ของประชาชนโดยส่วนรวมเป็นหลัก
อย่างไรก็ตามการออกหลักเกณฑ์ กฎ กติกา ที่จำเป็นให้ครบถ้วน ไม่ว่าจะเป็นหลักเกณฑ์สิทธิแห่งทาง
(Right of Way), การกำหนดโครงสร้างราคา (Price Regulation)
ที่เน้นการกำกับดูแลให้เป็นไปตามกฎเกณฑ์ที่ประกาศใช้แล้ว (Enforcement)
รวมถึงการจัดให้มีบริการโทรคมนาคมพื้นฐานโดยทั่วถึงและการออกหลักเกณฑ์ กฎ
กติกาให้ทันต่อการเปลี่ยนแปลงของเทคโนโลยีต่างๆ เช่น โทรศัพท์เคลื่อนที่ 3G, WiMAX
(บริการเน็ตไร้สายครอบคลุมพื้นที่ระยะไกลหลายกิโลเมตรทดแทนสายเคเบิลและข่ายสายทองแดง)
อย่างไรก็ตาม กทช. ยังขาดความชัดเจนในเรื่องของหน่วยงานดูแลผู้รับผิดชอบ บุคลากร เครื่องมือ
กระบวนการเพื่อให้การกำกับดูแลเป็นไปอย่างมีประสิทธิภาพและบังคับใช้ได้อย่างเป็นรูปธรรม
นอกจากนี้ผลจากการพิจารณาทบทวน แก้ไข
และปรับปรุงนโยบายและหลักเกณฑ์ต่างๆของกทช.ที่ออกไปแล้วและที่กำลังจะออกให้มีความสอดคล้องกับทางปฏิบัติและกฏหมายใหม่ที่จะประกาศใช้
ซึ่งอาจ มีกฏเกณฑ์บางอย่างที่ส่งผลกระทบต่อทิศทางการดำเนินธุรกิจของไอเน็ตได้
อย่างไรก็ตามไอเน็ตมีนโยบายในการดำเนินธุรกิจด้วยมุ่งเน้นการให้บริการที่ดี มีคุณภาพ
และเป็นธรรมแก่ผู้ใช้บริการ

(3) ความเสี่ยงจากผู้ถือหุ้นรายใหญ่ที่มีความขัดแย้งทางผลประโยชน์
ในการดำเนินธุรกิจที่แข่งขันกันเอง

ไอเน็ตมีผู้ถือหุ้นรายใหญ่ คือบริษัท กสท โทรคมนาคม จำกัด(มหาชน) (“กสท.”) และบริษัท ทีโอที
จำกัด(มหาชน) (“ทีโอที”) ทั้งสองถือหุ้นบริษัทในสัดส่วนร้อยละ 16
ของทุนจดทะเบียนและเรียกชำระแล้ว
ทีโอทีได้ส่งตัวแทนในฐานะผู้ถือหุ้นรายใหญ่เข้ารับตำแหน่งกรรมการบริษัท
และเป็นผู้มีอำนาจลงนามผูกพันจำนวนสองท่าน
ทั้งนี้ไอเน็ตมีนโยบายตามหลักการกำกับดูแลกิจการที่ดีอย่างเคร่งครัดโดยการกำหนดบทบาท
หน้าที่และความรับผิดชอบของคณะกรรมการบริษัทอย่างชัดเจน เช่นจัดทำจรรยาบรรณธุรกิจ (Code
of Conduct) เป็นลายลักษณ์อักษรเกี่ยวกับการรักษาความลับและข้อมูลภายในบริษัท
และกำหนดให้กรรมการผู้มีส่วนได้เสียไม่มีส่วนร่วมในการตัดสินใจในเรื่องที่มีส่วนได้เสีย

ปัจจุบันทั้งกสท.และทีโอทีได้เปิดให้บริการอินเทอร์เน็ตเชิงพาณิชย์เช่นเดียวกัน
ทั้งสองหน่วยงานมีความได้เปรียบในการแข่งขันเนื่องจากมีเครือข่ายเป็นของตนเอง
อย่างไรก็ตามไอเน็ตได้จัดให้มีมาตรการรองรับเพื่อลดความเสี่ยงในการดำเนินธุรกิจที่แข่งขันกันเอง
โดยการร่วมมือในฐานะพันธมิตรทางธุรกิจกับผู้ถือหุ้นรายใหญ่ในลักษณะการให้บริการลูกค้าร่วมกัน
เพื่อใช้ทรัพยากรที่แต่ละฝ่ายมีให้เกิดประโยชน์สูงสุด
สามารถขยายฐานลูกค้าและเพิ่มส่วนแบ่งทางการตลาดของคู่แข่งขันในธุรกิจให้บริการอินเทอร์เน็ตได้

2.2 ปัจจัยความเสี่ยงเนื่องจากการดำเนินธุรกิจของบริษัท

(1) ความเสี่ยงด้านการแข่งขันในการประกอบธุรกิจ

ไอเน็ตคาดว่าในปี 2552 การแข่งขันของธุรกิจการให้บริการอินเทอร์เน็ตจะยังคงสูงขึ้นเรื่อยๆ
จากการเปิดเสรีกิจการโทรคมนาคมของกทช. ตั้งแต่ปี 2548
ไอเน็ตมั่นใจว่าไอเน็ตมีความพร้อมสำหรับการแข่งขันด้วยข้อได้เปรียบในการให้บริการแบบครบวงจร
ประสบการณ์ในการดำเนินธุรกิจอินเทอร์เน็ตและการกำหนดนโยบายหลักของบริษัทที่ให้ความสำคัญกับคุณภาพของบริการ
เพื่อความพอใจสูงสุดของลูกค้ามากกว่าแข่งขันด้านราคา
ทั้งนี้ไอเน็ตมีการพัฒนาและปรับปรุงสินค้าและบริการอย่างต่อเนื่อง
โดยการเพิ่มขนาดวงจรสื่อสัญญาณความเร็วสูงทั้งในและระหว่างประเทศให้เพียงพอและสอดคล้องกับปริมาณผู้ใช้บริการที่เพิ่มขึ้น
มีการพัฒนาเทคโนโลยีเครือข่ายเพื่อให้บริการได้ครอบคลุมทั่วทั้งประเทศ และใช้ระบบบริหารคุณภาพ
ISO 9001:2000 เพื่อสร้างความมั่นใจว่าบริการของบริษัทมีคุณภาพตามมาตราฐานระดับสากล
ไอเน็ตได้เพิ่มศักยภาพในการแข่งขันโดยการขยายฐานลูกค้าไปยังกลุ่มลูกค้าที่คู่แข่งไปไม่ถึง
ใช้กลยุทธ์ทางด้านการตลาดและวางแผนการขายเชิงรุกในการกระตุ้นยอดขาย
รวมทั้งมุ่งเน้นไปที่การเพิ่มแหล่งรายได้ระยะยาว เช่น การเช่า บริการ และบำรุงรักษาระยะยาว
ควบคู่ไปกับการขยายฐานรายได้จากการต่อยอดบริการทางด้านเทคโนโลยีและการสื่อสารในรูปแบบบริการแบบครบวงจร(Business
Solutions) แทนการให้บริการเชื่อมต่ออินเทอร์เน็ตซึ่งมีการแข่งขันที่สูงมาก

(2) การเปลี่ยนแปลงของเทคโนโลยี

ธุรกิจการสื่อสารและโทรคมนาคมรวมทั้งเทคโนโลยีสารสนเทศเป็นธุรกิจที่มีการเปลี่ยนแปลงและพัฒนาเทคโนโลยีอย่างต่อเนื่อง
โดยเฉพาะอย่างยิ่งด้านความเร็วในการเชื่อมต่อการบริการอินเทอร์เน็ตความเร็วสูง
จะกลายเป็นการเชื่อมต่อที่ได้รับความนิยมเพิ่มมากขึ้น จึงมีผลให้ตลาดมีการเติบโต มีการแข่งขันสูง
โดยเฉพาะด้านราคาในการให้บริการที่มีแนวโน้มต่ำลงเรื่อยๆ
นอกจากนี้เทคโนโลยีใหม่ในการเชื่อมต่อประเภทอื่นๆ เช่น การเชื่อมต่อผ่านคลื่นสัญญาณความถี่
WiMAX (Worldwide Interoperability for Microwave Access) เทคโนโลยี WiBro
(Wireless Broadband) และการเชื่อมต่อด้วยอุปกรณ์มือถือ เป็นต้น
ดังนั้นไอเน็ตได้พัฒนาผลิตภัณฑ์ให้สามารถรองรับกับเทคโนโลยีที่เปลี่ยนแปลงอย่างต่อเนื่อง
โดยมอบหมายให้ส่วนงานเทคโนโลยีและนวัตกรรม (Technology & Innovation Division)
ทำหน้าที่ศึกษาและติดตามความก้าวหน้าทางเทคโนโลยีอย่างสม่ำเสมอ
รวมทั้งสำรวจตลาดเพื่อนำข้อมูลที่ได้มาวิเคราะห์หาเทคโนโลยีที่เหมาะสมที่สามารถตอบสนองความต้องการที่แท้จริงของลูกค้าได้
และเกิดความได้เปรียบในการแข่งขัน

2.3 ปัจจัยความเสี่ยงจากโครงการที่ยากต่อการควบคุมเวลา

จากการลงทุนในโครงการที่ยากต่อการควบคุมเวลา
และยิ่งหากต้องพึ่งพาความชำนาญจากบุคคลภายนอก ส่งผลให้ไอเน็ตตระหนักถึงจุดอ่อนจุดแข็ง
รวมทั้งแนวทางแก้ไข
เพื่อให้เกิดประโยชน์สูงสุดแก่บริษัทและป้องกันไม่ให้เกิดเหตุการณ์ในลักษณะนี้อีก
ไอเน็ตจึงได้ศึกษาหาแนวทางการแก้ปัญหาดังกล่าว โดยหากมีโครงการที่ไอเน็ตสนใจจะทำธุรกิจ
ไอเน็ตจะกำหนดให้ใช้หลักเกณฑ์การตรวจสอบโครงการ, หลักเกณฑ์การคัดเลือกพันธมิตร
โดยเน้นพันธมิตรที่มีศักยภาพและมีความเชี่ยวชาญในธุรกิจนั้นๆ และเกณฑ์การบริหารสัญญา
มาควบคุมเพื่อลดและจัดการกับความเสี่ยง ก่อนการลงทุนในโครงการใดๆ
เพื่อนำเสนอต่อคณะกรรมการพิจารณาการลงทุน คณะกรรมการกลุ่มธุรกิจ และคณะจัดการ
ก่อนที่จะนำเสนอต่อคณะกรรมการบริษัทเพื่อพิจารณาอนุมัติ
ไอเน็ตจะมุ่งเน้นในธุรกิจที่ไอเน็ตมีความชำนาญมากที่สุด โดยเฉพาะการให้บริการบนเครือข่าย IP